Der große Diktator

**Der groß Diggdador** (im original uff Englisch: *The Great Dictator*) isn amriganischa Film vum Charles Chaplin, wo sisch sadirisch iwwa de Adolf Hitler, de Nadsionalsozialismus unn de Milidarismus lusdisch mache duud. S erschd'mo zu sehe war'a am 15. Oggdooba 1940. Chaplin hodd bai dääm Film faschd alles selbschd organisierd, s' Drehbuch gschriwwe, Reschii gfiihrd, unn alles meeglische. Wäddschaffdlisch gsehe war der Film fir Chaplin ääna saina greeschde Erfolge.

## Handlung
### Prolog
Änn jiidischa Frisea kämpfd im 1. Weltkrieg fir Tomania (Daitschlond). Er hilft ämm Piloode der um Hilf ruufe duud in soin Flugzaisch unn retted dääm domid 's Lééwɛ. Als dess Flugzaisch mim Pilod unn 'm jiidische Frisöa abstözzd, hodd 's daitsche Raisch schun kapiduliert. Der jiidische Frisöa awa hodd sisch baim Abstozz derardisch de Schädel ɔ̃ˑgrennd, dassa nimmi weeß wer dass er iss unn wo. Er kummt deshalb in ä Hailɔ̃ˑschdald.

### Haubd'dail
Zwansisch Joah schbääda härschd der Diggdador Adenoid Hynkel (Hitler) in Tomainia. In Tomania sinn die Juude unn Anaschdenka in Ghettos gpfärschd unn lééwɛ in da schdändisch Angschd ins KZ zu kumme.

Währenddesse kummt der Frisea zrigg inns Ghetto in soin Laade. Wail er die ganz 20 Joah in da Hailɔ̃ˑschdald verbracht hodd, weeß'a awa noch gar nix vum Hynkel unn dovɔ̃ˑ wie die Nazis mid de Juudɛ umschbringe. Desweesche siehd a'ss ah ned oi, als Sturmtruppe ihn ufffoddann selbschd an sain Schaufenschda 'Jude' zu schmiere, deenɛ zu gehorsche unn priigild sisch mit de Sturmtruppe. Die wollɛ ihn doruff hi nadierlisch lynsche. Kozz voa knapp kummt awa der ehemalische Pilod Schultz, wo sellemols vum jiidische Frisea gerettet worre is unn middlawail änn hejara Offizier is, unn retted sainasaids dämm jiidische Frisea 's Lééwɛ. Schultz vaɔ̃ˑlassd außadääm dass da Frisea unn saine Froindä inn Ruh zu losse sinn.

Uff ä'mo erfährd Hynkel, dass'a kenn Geld mehr fir die Uffrischdung hodd unn damid sain Traum Austerlich (Ees'draisch) zu nischde gemachd wädd. Der äänzische der ihm noch Geld laie konn is n raischa Juud nɔ̃ˑmens Eppstein.
Damidd dea ihm froindlisch gsinnd is, bfiehld Hynkel, dass 'es Piesacke vun de Juude voärschd oigschdelld wärdd. Als Eppstein sisch awa trotzdääm waigart, wädd da Hynkel zum Gifdniggl unn bfiehld die Widda'ufnahm vun da Juudevafolgung. Der General der des ɔ̃ˑstelle soll iss alladings Schultz, wo sisch waigadd, wail'a de jiidische Frisea nedd gfährde will. Dodruffhi wädd'a vum Hynkel ins KZ gschiggt. Schulz konn alladings fliehe unn flischded ins Juudeghetto zum Frisea unn dem soi Freunde.

Um soim Traum Austerlich zu erobern näher zu kumme schließd Hynkel midd'm Benzino Napoloni (Benito Mussolini, dem faschisdische Fihra vun Bacteria (Idaljɛ)) änn Pakt ab, damidd der sai Truppe vun da Grenz von Austerlich abzieht.

Bei na Razzia im Ghetto wärre der jiidische Frisea unn Schultz entdeckt unn in änn KZ an der Grenz zu Austerlich gebrocht. In da zwische Zaid fliehe die Freund vum jiidische Frisea ausm Ghetto nach Austerlich. Alladings hilft'ne des nädd lang, wail kozz druff die Invasion vun Austerlich beginne duud.  Hynkel wädd als'a uff da Endejagd is vun 2 Soldade nedd als Hynkel erkannt unn desweesche verhaftet. 

Schultz unn däm jiidische Frisea gelingt midd falscher Uniform die Fluchd. Der jiidische Frisea wädd uff grund von sainere Ähnlischkaid zu Hynkel fir Hynkel khalde unn desweesche fährd er mid der tomanische Invasion nach Austerlich oi. Als Hynkel vor'na grooße vasammelde Mɛnschemɛng ä Rééd halde soll, nutzd dea jiidische Frisea des um Hynkels bisheerisch Bolidik zu vaurdaile. Er foddadd die Mɛnschɛ zum Friede, Mɛnschlischkaid unn Neddischkaid uff. 

## Auszaischnunge
Der Film word in de finf Kadegorie „Bɛschde Film“, „Bɛschdes Originaldrehbuch“ (Chaplin), „Bɛschda Hauptdar'schdella" (Chaplin), „Beschdi Originalmusik“ (Meredith Willson) und „Beschda Newɛdar'schdella“ (Jack Oakie) nominiert. Awwa gwunnä hawwe se laida nix.

## Nôchwais